Presa din Slovacia a dezvăluit cine este bărbatul care l-a împușcat pe premierul Robert Fico, miercuri, 15 mai, în orașul Handlova. Suspectul este un scriitor cunoscut în această țară.
O veste șoc a venit în cursul acestei zile dintr-un stat al Uniunii Europene. Premierul Slovaciei, Robert Fico, era împuşcat în plină stradă de o persoană a cărei identitate nu a fost făcută publică.
Atacul asupra oficialului de la Bratislava a avut loc la finalul unei şedinţe a guvernului care a avut loc în Handlova, o localitate aflată la aproximativ 150 de kilometri de capitala Bratislava.
În prezent, Robert Fico este în stare gravă, conform informațiilor cabinetului său. El a fost transportat la spital. Surse medicale au declarat pentru presa locală că şeful Executivului a fost rănit la abdomen, braţe şi picioare.
În momentul în care a fost împușcat, politicianul venise să stea de vorbă cu simpatizanții săi. La un moment dat, din mulţime cineva a tras asupra lui. Poliția a anunțat că un suspect a fost reţinut.
Inițial, s-a spus doar că cel care a tras înspre premierul Fico este un bărbat de 71 de ani din Levice, un orășel situat la circa 150 kilometri est de capitala Bratislava.
Între timp, presa slovacă și cea internațională au venit cu mai multe date despre suspect. Se pare că bărbatul care l-a împușcat pe Robert Fico este un scriitor faimos din Slovacia.
Ar fi vorba de Juraj Chintula. Pe lângă activitățile sale culturale, acesta este un activist al partidului liberal al țării, Slovacia Progesistă. După atacul de miercuri, oamenii legii au declarat presei că bărbatul care l-a împușcat pe Fico avea o armă înregistrată legal.
Potrivit celor de la dennikn.sk, Chintula a publicat mai multe culegeri de poezii și a scris și lucrarea ”Mesajul victimei”. În opera sa, multe lucrări sunt dedicate temei morții.
Sursa citată notează că scriitorul a fost foarte faimos în Slovacia. El a primit mai multe premii și a fost membru al unei asociații profesionale. De asemenea, se mai precizează că, în 2016, Chintula ar fi lucrat la un serviciu privat de securitate, de unde deține permis de arme.